V. Novotný, poslanec: (2003-04-09):
Výbor Národnej rady Slovenskej republiky pre zdravotníctvo ako gestorský výbor pri rokovaní o zákone zo 6. marca 2003, ktorým sa mení a dopĺňa zákon Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou Slovenskej republiky (ďalej len gestorský výbor) podáva Národnej rade Slovenskej republiky  v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky túto spoločnú správu výborov Národnej rady Slovenskej republiky. Národná rada Slovenskej republiky schválila dňa 6.  marca 2003  zákon, ktorým sa mení a dopĺňa zákon Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých zákonov. Prezident Slovenskej republiky podľa čl. 102 ods. 1 písm. o) Ústavy Slovenskej republiky vrátil Národnej rade Slovenskej republiky zákon zo 6. marca 2003, ktorým sa mení a dopĺňa zákon Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých zákonov. Prezident Slovenskej republiky vo svojom rozhodnutí uviedol dôvody, ktoré ho viedli k tomu, aby využil svoju právomoc, ktorá mu vyplýva z Ústavy Slovenskej republiky (rozhodnutie prezidenta Slovenskej republiky č.  KP 225/2003). Na základe uvedeného predseda Národnej  rady Slovenskej republiky svojím rozhodnutím č. 160 z 25. marca  2003 rozhodol,  že podľa  § 90 ods. 2  zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky ho prideľuje na prerokovanie jednotlivým výborom. Určil gestorský výbor a lehotu na jeho prerokovanie. V súlade  s rozhodnutím predsedu Národnej rady Slovenskej republiky rokovali o vrátenom zákone prezidentom Slovenskej republiky tieto výbory: Ústavnoprávny výbor Národnej rady,  Výbor Národnej rady pre sociálne veci a bývanie, Výbor Národnej rady pre zdravotníctvo ako gestorský výbor. Ústavnoprávny výbor Národnej rady Slovenskej republiky prerokoval zákon zo 6. marca 2003, ktorým sa mení a dopĺňa zákon Národnej rady č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou Slovenskej republiky dňa 1. apríla 2003. Výbor neprijal uznesenie, pretože v zmysle § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov v spojení s čl. 84 ods. 3 Ústavy Slovenskej republiky predložený návrh uznesenia nezískal podporu vyžadovanej nadpolovičnej väčšiny všetkých poslancov. Výbor Národnej rady Slovenskej republiky pre sociálne veci a bývanie prerokoval zákon zo 6. marca 2003, ktorým sa mení a dopĺňa zákon Národnej rady č. 277/1994 Z. z. o zdravotnej starostlivosti, vrátený prezidentom Slovenskej republiky na opätovné prerokovanie Národnou radou  dňa 8. apríla 2003. Výbor neprijal uznesenie, pretože v zmysle § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku a v spojení s čl. 84 ods. 3 Ústavy Slovenskej republiky predložený návrh uznesenia nezískal podporu vyžadovanej nadpolovičnej väčšiny všetkých poslancov. Výbor Národnej rady Slovenskej republiky pre zdravotníctvo prerokoval zákon zo 6. marca 2003, ktorým sa mení a dopĺňa zákon Národnej rady č. 277/1994 Z. z. o zdravotnej starostlivosti, vrátený prezidentom Slovenskej republiky na opätovné prerokovanie Národnou radou dňa 8. apríla 2003 a vyjadril svoje stanovisko k jednotlivým pripomienkam, ktoré sú uvedené v rozhodnutí prezidenta Slovenskej republiky časť III tejto správy. Z rozhodnutia prezidenta Slovenskej republiky z 25. marca 2003 č. KP 225/2003 o vrátení zákona zo 6. marca 2003, ktorým sa mení a dopĺňa zákon Národnej rady č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých zákonov, vyplývajú tieto pozmeňujúce a doplňujúce návrhy. Je ich spolu 8. Máte ich uvedené v spoločnej správe v časti III s odporúčaním Výboru Národnej rady Slovenskej republiky pre zdravotníctvo ako gestorského výboru. Nebudem ich čítať. Gestorský výbor odporúča Národnej rade Slovenskej republiky, po prvé, podľa § 90 ods. 5 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov  schváliť  pripomienky prezidenta Slovenskej republiky tak, ako je to uvedené v časti III tejto správy, po druhé, podľa § 90 ods. 5 o rokovacom poriadku v znení prijatých pripomienok prezidenta Slovenskej republiky zákon ako celok schváliť. Výbor poveril spoločného spravodajcu výborov Viliama Novotného  predniesť  spoločnú správu výborov na schôdzi Národnej rady Slovenskej republiky. Predmetná spoločná správa výborov Národnej rady Slovenskej republiky o prerokovaní zákona zo 6. marca 2003, ktorým sa mení a dopĺňa zákon Národnej rady č. 277/1994 Z. z. o zdravotnej starostlivosti, vrátený prezidentom Slovenskej republiky na opätovné prerokovanie Národnou radou, bola schválená uznesením Výboru Národnej rady Slovenskej republiky pre zdravotníctvo ako gestorským výborom číslo 30. z  8. apríla 2003. Ďakujem pekne. Vážený pán predseda, skončil som, prosím, otvorte rozpravu v druhom čítaní.